Polisie vra hulp om raadslid se moordenaars op te spoorNathi Mthethwa, minister van polisie. Foto: GCIS Nathi Mthetwa, die minister van die polisie, het Dinsdag die hulp van die publiek ingeroep om te help om die moordenaars van ŉ ANC-raadslid van Ulundi, KwaZulu-Natal, vas te trek. “Ons doen ŉ beroep op al die inwoners van die gemeenskap om met enige inligting na vore te kom wat die polisie kan help om die skuldiges aan te keer, dit maak nie saak hoe gering dit mag wees nie,” het Mthethwa in ŉ verklaring gesê. Mthethwa het die verklaring uitgereik nadat lt.genl. Betty Mmamonnye Ngobeni, die provinsie se polisiekommissaris, besoek afgelê het aan die familie van die vermoorde raadslid, Makhosonke Msibi. Msibi is Sondagaand verskeie kere by sy huis geskiet, nadat hy van ŉ vergadering in Nongoma teruggekeer het. Volgens Mthethwa was die aanval moontlik polities gemotiveerd. Volgens lt.kol. Vincent Mdunge het ŉ man aan Msibi se huisdeur geklop. Sy seun het die deur oopgemaak en die man het gevra om die raadslid te sien. Die man het op die raadslid losgebrand toe hy hom sien aankom het. Msibi het verskeie skietwonde opgedoen en is op die toneel dood verklaar.